Title: Οι περσικοί πόλεμοι μέσα από Κάρτες Διαλόγου (Dialog Cards)

Οι περσικοί πόλεμοι από το σχολικό εγχειρίδιο της Α γυμνασίου σε μορφή καρτών διαλόγου. Ένας εύχρηστος τρόπος να κατανοήσουν και να ταξινομήσουν οι μαθητές τους περσικούς πολέμους, με διασκεδαστικό και συγχρόνως δημιουργικό τρόπο.

Q: Η αιτία των περσικών πολέμων
A: Το 499 π.Χ. οι Έλληνες της Μικράς Ασίας επαναστάτησαν εναντίον των Περσών. Στην επανάσταση που έμεινε στην ιστορία ως Ιωνική Επανάσταση  συμμετείχαν Αθηναίοι και Ερετριείς, στέλνοντας 25 πλοία.

Αιτίες της επανάστασης:

1. Ο περιορισμός της ελευθερίας των Ελλήνων της Μικράς Ασίας.

2. Ο οικονομικός μαρασμός τους λόγω του ελέγχου του εμπορίου από τους Πέρσες και η βαριά φορολογία.

3. Η υποχρέωση να ακολουθούν τους Πέρσες στις εκστρατείες.

4. Η κατοχή της Θράκης από τους Πέρσες

Η ήττα των επαναστατών ολοκληρώθηκε με την ολοκληρωτική καταστροφή της Μιλήτου, το 494 π.Χ. Όμως, η Ιωνική επανάσταση υπήρξε η αφορμή μιας σειράς ελληνοπερσικών συγκρούσεων που ακολούθησαν.

Q: Η εκστρατεία του Μαρδόνιου
A: Πότε: το 492 π.Χ.

Ποιος: ο Μαρδόνιος και οι Έλληνες

 Πού: ο στρατός του πέρασε τον Ελλήσποντο και κατευθύνθηκε προς τη Μακεδονία. Παράλληλα κινήθηκε και ο περσικός στόλος.

Αποτέλεσμα: Η εκστρατεία έληξε γρήγορα λόγω της καταστροφής του στόλου από θαλασσοταραχή κοντά στον Άθω, αφού όμως πρώτα οι Πέρσες πέτυχαν να επαναφέρουν τη Θράκη υπό τον έλεγχό τους, τον οποίο είχαν χάσει λόγω της Ιωνικής επανάστασης.

Q: Η μάχη του Μαραθώνα
A: Πότε: το 490 π.Χ.

Ποιοι: ο Δαρείος με στρατηγούς τον Δάτη και τον Αρταφέρνη και δέκα χιλιάδες Αθηναίοι και χίλιοι Πλαταιείς (οι Σπαρτιάτες δεν συμμετείχαν).

Στρατηγός: ο Αθηναίος Μιλτιάδης

Πού: ισχυρές περσικές δυνάμεις, πλέοντας στο Αιγαίο, αγκυροβόλησαν στην Ερέτρια, την οποία και κατέστρεψαν. Στη συνέχεια κατευθύνθηκαν στον Μαραθώνα, όπου και στρατοπέδευσαν.

Αποτέλεσμα: ο στρατηγός Μιλτιάδης παρέταξε το στράτευμά του, έχοντας ενισχύσει περισσότερο τα άκρα.  Οι Έλληνες όρμησαν τρέχοντας εναντίον των Περσών και επειδή το έδαφος ήταν κατηφορικό, κατάφεραν να κυκλώσουν τον εχθρό, ενώ πολλοί από τους Πέρσες υποχώρησαν πανικόβλητοι προς τα καράβια.

Νίκη: Έλληνες

Q: Η μάχη των Θερμοπυλών
A: Πότε: το 480 π.Χ

Ποιος: ο Ξέρξης και από τους Έλληνες 700 Θεσπιείς και 300 Σπαρτιάτες.

Στρατηγός: ο βασιλιάς της Σπάρτης Λεωνίδας

Πού: στα στενά των Θερμοπυλών όπου έφτασε ο Ξέρξης μέσω Θράκης και Μακεδονίας χωρίς να συναντήσει κανένα εμπόδιο. Την κίνησή του συνόδευε και ο στόλος, πλέοντας στο Αιγαίο.

Αποτέλεσμα: ο Ξέρξης, φθάνοντας στις Θερμοπύλες, ζήτησε από τον Λεωνίδα να παραδώσει τα όπλα. Η αυθόρμητη απάντησή του «μολών λαβέ» (έλα να τα πάρεις) έμεινε στην ιστορία ως ασυναγώνιστο δείγμα γενναιότητας. Οι Πέρσες αποτύγχαναν αρχικά, μέχρι την προδοσία του Εφιάλτη, ο οποίος τους οδήγησε από ένα μονοπάτι στα νώτα των Ελλήνων.

Νίκη: Πέρσες

Q: Η ναυμαχία στο Αρτεμίσιο *

(δεν αναφέρεται στο σχολικό εγχειρίδιο της Α γυμνασίου)
A: Πότε: το 480 π.Χ. πιθανότατα την ίδια μέρα με τη μάχη των Θερμοπυλών.

Ποιοι: ο αρχιναύαρχος των Περσών Μεγαβάτης και η ελληνική ναυτική δύναμη που στάλθηκε στο Αρτεμίσιο.

Στρατηγός: ο Σπαρτιάτης ναύαρχος Ευρυβιάδης

Πού: κοντά στο ακρωτήριο Αρτεμίσιο της Βόρειας Εύβοιας.

Αποτέλεσμα: η σύγκρουση διαδραματίστηκε σε τρεις φάσεις οι οποίες έληξαν με τους Έλληνες νικητές τουλάχιστον όσον αφορά στο στρατηγικό μέρος. Η ναυμαχία ουσιαστικά διεκόπη, με την αποχώρηση του ελληνικού στόλου, όταν έφτασε η είδηση της ήττας των Ελλήνων στη μάχη των Θερμοπυλών.

Q: Η ναυμαχία της Σαλαμίνας
A: Πότε: το 480 π.Χ

Ποιος: ο Ξέρξης και οι Αθηναίοι

Στρατηγός: ο Αθηναίος Θεμιστοκλής

Πού: στο θαλάσσιο στενό της Σαλαμίνας.

Αποτέλεσμα: οι Πέρσες, στον περιορισμένο θαλάσσιο χώρο, δεν μπόρεσαν να παρατάξουν το σύνολο της ναυτικής τους δύναμης και καταστράφηκαν ολοσχερώς. Ο Ξέρξης εγκατέλειψε την Ελλάδα, αφήνοντας όμως πίσω του τον στρατηγό Μαρδόνιο με αρκετές χιλιάδες στρατό να συνεχίσει την προσπάθεια.

Νίκη: Έλληνες

Q: Η μάχη των Πλαταιών
A: Πότε: το 479 π.Χ.

Ποιοι: ο Μαρδόνιος και οι Έλληνες.

Στρατηγός: ο Σπαρτιάτης βασιλιάς Παυσανίας

Πού:  Πλαταιές

Αποτέλεσμα: ο Μαρδόνιος, αφού πέρασε το χειμώνα στη Θεσσαλία και αφού επιτέθηκε αρχές του καλοκαιριού στην Αθήνα, την οποία βρήκε έρημη, βάδισε εναντίον των Πλαταιών. Οι Έλληνες υπό τον Σπαρτιάτη βασιλιά Παυσανία κατόρθωσαν να τον αντιμετωπίσουν.

Νίκη: Έλληνες

Q: Η μάχη της Μυκάλης
A: Πότε: το 479 π.Χ. και μάλιστα, όπως λέγεται, η ναυμαχία έγινε την ίδια μέρα που έγινε η μάχη των Πλαταιών

Ποιοι: ο περσικός στόλος και αργότερα ο περσικός στρατός και οι Έλληνες

Στρατηγός: ο Σπαρτιάτης βασιλιάς Λεωτυχίδης.

Πού:  Μυκάλη, αρχικά στη θάλλασα και αργότερα στην ξηρά.

Νίκη: Έλληνες

Q: Η μεγάλη σύγκρουση Ελλήνων και Περσών έχει λάβει τέλος.
A: Συνέπειες

1. Οι συγκρούσεις και οι νίκες των Ελλήνων ματαίωσαν την επεκτατική πολιτική των Περσών.

2. Πολλές ελληνικές πόλεις της Μικράς Ασίας ανέκτησαν την ελευθερία τους.

3. Οι νίκες τόνωσαν την αυτοπεποίθηση των Ελλήνων.

4. Ανέτειλε μία νέα εποχή ειρήνης και προόδου.